**Ministru kabineta noteikumu projekta „Grozījumi Ministru kabineta 2008. gada 9. decembra noteikumos Nr. 1013 „Kārtība, kādā dzīvokļa īpašnieks daudzdzīvokļu dzīvojamā mājā norēķinās par pakalpojumiem, kas saistīti ar dzīvokļa īpašuma lietošanu”” sākotnējās ietekmes novērtējuma ziņojums (anotācija)**

|  |  |  |  |
| --- | --- | --- | --- |
| **Tiesību akta projekta anotācijas kopsavilkums** | | | |
| Mērķis, risinājums un projekta spēkā stāšanās laiks (500 zīmes bez atstarpēm) | | Mērķis ir veicināt ūdens patēriņa uzskaites sakārtošanu dzīvojamās mājās, kurās pārvaldīšanas tiesības nav pārņemtas un dzīvokļu īpašnieki nav risinājuši ūdens patēriņa starpības pieaugumu. Risinājumi šo noteikumu ietvaros ir ierobežoti, jo tikai dzīvojamās mājas īpašnieki un pārvaldnieks var izvērtēt samazināšanas pasākumu efektivitāti un finansiālo ieguvumu katrā konkrētā gadījumā. Noteikti nosacījumi, kuri veicinātu lēmumu pieņemšanu, tajā skaitā, paredz iespēju lēmumu pieņemt pārvaldniekam.  Pilnveidota ūdens patēriņa starpības sadales kārtība. Noteikts pienākums ievērot ūdens patēriņa normas uz vienu iedzīvotāju.  Grozījumi stāsies spēkā nākamajā dienā pēc to izsludināšanas. | |
| **I. Tiesību akta projekta izstrādes nepieciešamība** | | | |
| 1. | Pamatojums | | Ministru prezidenta 2016.gada 13.decembra rezolūcija Nr.20/M-1951, ar kuru Ekonomikas ministrijai, Tieslietu ministrijai un Vides aizsardzības un reģionālās attīstības ministrijai uzdots sadarbībā ar Tiesībsarga biroju izvērtēt, vai Ministru kabineta 2008.gada 9.decembra noteikumu Nr.1013 „Kārtība, kādā dzīvokļa īpašnieks daudzdzīvokļu dzīvojamā mājā norēķinās par pakalpojumiem, kas saistīti ar dzīvokļa īpašuma lietošanu” (turpmāk – noteikumi Nr.1013) 19.1punktā ietvertā ūdens patēriņa starpības sadales kārtība ir taisnīga un adekvāta, ja tā paredz iespēju ilgstoši neveikt pasākumus ūdens patēriņa starpības cēloņu apzināšanai un novēršanai, un ļauj visu ilgstoši uzkrāto ūdens patēriņa starpību attiecināt pat uz vienu dzīvokļa īpašumu, tādējādi uzliekot tam nesamērīgi lielu soda maksājumu. Atbilstoši izvērtējuma rezultātiem uzdots sagatavot grozījumus minētajos Ministru kabineta noteikumos, primāri pievēršot uzmanību ūdens patēriņa starpības rašanās cēloņu novēršanai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Noteikumu Nr.1013 regulējums attiecas uz dzīvokļu īpašniekiem un dzīvojamo māju pārvaldniekiem tādās dzīvojamās mājās, kurās dzīvokļu īpašnieki ar nodošanas-pieņemšanas aktu nav pārņēmuši dzīvojamās mājas pārvaldīšanas tiesības, pakalpojums tiek sniegts ar pārvaldnieka starpniecību un dzīvokļu īpašnieku kopība saskaņā ar likuma „Par valsts un pašvaldību dzīvojamo māju privatizāciju” 50.panta trešās daļas 2.punktu nav noteikusi kārtību, kā tiek noteikta katra dzīvokļa īpašnieka apmaksājamā daļa par saņemto pakalpojumu, kā arī viņiem piederošās kopīpašumā esošās mājas daļas uzturēšanai nepieciešamo pakalpojumu sniegšanas kārtību.  Attiecībā uz šādām dzīvojamām mājām pirms 2013.gada grozījumiem noteikumos Nr.1013 bija noteikta kārtība, ka ūdens patēriņa starpības gadījumā veic ūdens patēriņa pārrēķinu, ūdens patēriņa starpību sadalot proporcionāli ūdens patēriņam dzīvokļu īpašumos.  Tomēr, ņemot vērā bieži saņemtos iedzīvotāju iesniegumus par to, ka viņiem regulāri aprēķina lielu ūdens patēriņa starpību, nereti pat vienādā apmērā ar ūdens patēriņu, kas uzrādīts ar atsevišķajos īpašumos uzstādītajiem ūdens patēriņa skaitītājiem, ar grozījumiem, kuri stājas spēkā 2013.gada 25.septembrī, tika veiktas izmaiņas ūdens patēriņa starpības sadales kārtībā. Secinājums bija, ka aprēķina kārtība, sadalot ūdens patēriņa starpību proporcionāli ūdens patēriņam dzīvokļu īpašumos, ne vienmēr nodrošina ūdens patēriņa starpības taisnīgu sadali. Proti, gadījumā, ja dzīvokļa īpašnieks norāda nepatiesu skaitītāja rādījumu, viņam attiecīgi pierēķināja mazāku ūdens patēriņa starpības proporciju vai pat 0, ja negodprātīgi norādīja, ka patēriņš bijis 0 m3. Tādējādi tika noteikts, ka ūdens patēriņa starpība sadalāma atbilstoši dzīvokļu īpašumu skaitam, kas apmierināja lielāko iedzīvotāju daļu.  Turklāt noteikumu Nr.1013 19.1 punktā tika ietverta ūdens patēriņa starpības sadales kārtība gadījumos, ja šajā punktā minēto dzīvokļu īpašnieku vainojamas darbības vai bezdarbības dēļ nav bijis iespējams izmantot ūdens patēriņa sadales veidu atbilstoši ūdens patēriņa skaitītāju rādījumiem atsevišķajos īpašumos (ūdens patēriņa skaitītāja rādījums nav iesniegts vai nav pārliecības par skaitītāja rādījumu precizitāti). Proti, šāda dzīvokļa īpašnieka (īpašnieku) apmaksājamā daļa ir ūdens patēriņa starpība. Tādējādi, atrisinot jautājumu par metodi, kā noteikt šāda dzīvokļa īpašnieka apmaksājamo daļu. Tikai gadījumos, ja uz nevienu no dzīvokļu īpašniekiem dzīvojamā mājā nevar attiecināt Nr.1013 19.1 punktu, ūdens patēriņa starpību sedz visi dzīvojamās mājas dzīvokļu īpašnieki atbilstoši noteikumu Nr.1013 19.punktam.  Arī Tiesībsargs ir atzinis, ka sākotnēji bija atbalstāma šāda kārtība, jo tai vajadzēja dzīvokļu īpašniekus mudināt apzinīgāk pildīt savus pienākumus – savlaicīgi nodot ūdens patēriņa skaitītāju rādījumus, veikt tādu ūdens patēriņa skaitītāju uzstādīšanu, kas atbilst normatīvajos aktos par mērījumu vienotību noteiktajām prasībām, kā arī esošo skaitītāju pārbaudi, kas kopumā palīdzētu novērst ļaunprātīgu ūdens patēriņa skaitītāju ietekmēšanu un bojāšanu, un novērstu ūdens patēriņa starpības uzkrāšanos. Tādējādi šādas kārtības mērķis pēc būtības bija ūdens patēriņa starpības maksāšanas pienākumu pārnešana uz negodprātīgajiem dzīvokļu īpašniekiem, kuri neveic korektu ikmēneša ūdens patēriņa uzskaiti. Līdz ar to šāda kārtība tika vērtēta kā samērīga, jo tā neattiektos uz tiem, kuri godprātīgi pilda savus pienākumus.  Savukārt pašreizējā situācijā ir secināms, ka šobrīd noteikumu Nr.1013 19.1 punktā noteiktā ūdens patēriņa starpības sadales kārtība atsevišķos gadījumos var būt netaisnīga vai nesamērīga, proti, kad ūdens patēriņa starpības apjoms ir neadekvāti liels un tās iemesli ir citi, kuri savukārt nav risināti vai bijusi iespēja laikus atrisināt. Šādā gadījumā, ja vienam vai vairākiem atsevišķiem dzīvokļu īpašniekiem piemēro noteikumu Nr.1013 19.1 punktā noteikto kārtību, tad viņiem jāapmaksā ūdens patēriņa starpība, kurā ietilpst ne tikai viņu neuzskaitītais ūdens patēriņš, bet arī citu apstākļu dēļ radītais ūdens patēriņš, piemēram, avārijā, remontā un koplietošanas vajadzībām nopludinātais ūdens daudzums. Tā kā visi dzīvokļu īpašnieki kopumā ir atbildīgi par ūdensapgādes sistēmas tehnisko stāvokli dzīvojamā mājā, tad ne vienmēr ir taisnīgi vai samērīgi uzrēķināt visu ūdens patēriņa starpību uz atsevišķiem dzīvokļu īpašniekiem.  Noteikumu projekta sagatavošanas laikā periodiski tika aktualizēts jautājums arī par vispārēju pienākumu apmaksāt ūdens patēriņa starpību. Arī Tiesībsargs ir uzsvēris, ka iedzīvotāju sūdzības ir ne tikai par Ministru prezidenta 2016.gada 13.decembra rezolūcijas Nr.20/M-1951 ietvarā norādīto problemātiku (kad visas mājas ūdens patēriņa starpību var piemērot vienam dzīvokļa īpašniekam), bet par ūdens patēriņa starpības piemērošanu dzīvokļu īpašniekiem vispār. Tiesībsargs secinājis, ka iedzīvotāji tiesiskās skaidrības labad piekristu, ka ūdens patēriņa starpība tiek ietverta ūdensapgādes pakalpojuma tarifā, līdz ar to atsakoties no mājas kopējā ūdens skaitītāja (komercuzskaites mēraparāta), kas neizbēgami rada ūdens patēriņa starpību.  Attiecīgi Ekonomikas ministrija noteikumu projekta sagatavošanas laikā vairākkārt ar iesaistītajām pusēm pārrunāja iespējas mainīt piederības robežu starp ūdensapgādes pakalpojumu sniedzēju un lietotāju (kas šobrīd ir dzīvojamā māja kopumā, nevis katrs dzīvokļa īpašnieks atsevišķi). Tomēr ne visas iesaistītās puses atbalsta šādas izmaiņas. Tādā gadījumā izmaksas par ūdens patēriņa starpību tiktu iekļautas tarifā, tādējādi tiktu sadārdzināts ūdensapgādes pakalpojums.  Paaugstināto tarifu nāktos maksāt visiem centralizētās ūdensapgādes pakalpojuma lietotājiem, arī tiem, kuru individuālajās dzīvojamajās mājās nav ūdens patēriņa skaitītāji, bet ir tikai komercuzskaites mēraparāti, kā arī tiem, kuru ēku iekšējie ūdensapgādes tīkli ir sakārtoti un tāpēc neizraisa ūdens zudumus. Neizdevīgā situācijā tiktu nostādīti arī tie daudzdzīvokļu māju īpašnieki, kuri jau ir ieguldījuši darbu un finansiālos līdzekļus ūdens patēriņa starpības samazināšanai, to veiksmīgi samazinot līdz minimālam apjomam (gada ietvaros tā var būt arī 0 m3).  Secināms, ka rastos nevienlīdzīga attieksme pret centralizētās ūdensapgādes pakalpojuma lietotājiem un, piemēram, par atsevišķu daudzdzīvokļu māju iekšējo tīklu nesakārtotību vai atsevišķu dzīvokļu īpašnieku negodprātīgu patēriņa uzskaiti netiešā veidā maksātu visi pakalpojuma lietotāji.  Vienlaikus šāda papildu finansiālā sloga gadījumā, dzīvojamo māju īpašnieki nebūs motivēti risināt savā dzīvojamā mājā esošos ūdens patēriņa starpības veidošanās cēloņus, un nākotnē šī iespējamā tarifa komponente varētu sastādīt arvien lielāku daļu. Proti, izslēdzot no ūdenssaimniecības pakalpojumu norēķinu sistēmas komercuzskaites mēraparātus un nemainot neko citu šajā sistēmā, netiek atrisināti problēmas cēloņi, kas daudzdzīvokļu ēkās rada ūdens patēriņa starpību.  Attiecīgi noteikumu projekta sagatavošanas gaitā notikušajās sarunās ar atbildīgajām institūcijām un nozaru ekspertiem secināts, ka piederības robežas vietu starp ūdensapgādes pakalpojuma sniedzēju un lietotāju nav pamata mainīt. Pašreizējais atbildības sadalījums uzskatāms par taisnīgu. Šobrīd visi lietotāji norēķinās par centralizēto ūdensapgādes pakalpojumu pēc vienlīdzības principa, neatkarīgi no katras dzīvojamās mājas iekšējās ūdensapgādes sistēmas tehniskā stāvokļa un ūdens patēriņa uzskaites kārtības.  Ņemot vērā iepriekš norādīto, noteikumu projekts izstrādāts, ņemot vērā šobrīd normatīvajos aktos noteikto par piederības robežu starp ūdensapgādes pakalpojumu sniedzēja īpašumā, valdījumā vai turējumā esošajām centralizētajām ūdensapgādes sistēmām un ūdensapgādes pakalpojumu lietotāja īpašumā (dzīvojamās mājas īpašnieku kopīpašumā) vai valdījumā esošajām ūdensapgādes sistēmām.[[1]](#footnote-2) Proti, netiek mainīts princips, ka ūdensapgādes pakalpojumu dzīvokļu īpašnieki saņem kopumā, nevis katrs atsevišķi.  Secīgi visu dzīvojamās mājas patērēto ūdens daudzumu sadala atbilstoši uzskaites tehniskajām iespējām un normatīvajos aktos noteiktajā kārtībā (kad dzīvokļu īpašnieku kopība nav pieņēmusi lēmumu). Tas nozīmē, ka jautājumi par ūdens patēriņa sadali (uzskaiti) dzīvojamās mājas robežās, ūdens patēriņa starpības iemesliem un pasākumiem ūdens patēriņa starpības samazināšanai ir jārisina dzīvojamās mājas īpašniekiem (dzīvokļu īpašniekiem). Vienlaikus šo jautājumu risināšanā ir iesaistīts dzīvojamās mājas pārvaldnieks, kurš ir pilnvarots noskaidrot ūdens patēriņa starpības rašanās iemeslus un kopā ar dzīvokļu īpašniekiem izvērtē iespējas tos novērst.  Grozījumu noteikumos Nr.1013 sagatavošanas gaitā notikušajās konsultācijās ar nozaru ekspertiem atkārtoti izvērtēti ūdens patēriņa starpības cēloņi un tie risinājumi, kurus būtu iespējams ietvert normatīvajos aktos.  Ūdens patēriņa starpībai var būt vairāki iemesli:   1. uzrādīti mazāki ūdens patēriņa skaitītāju rādījumi, nekā tie ir patiesībā; 2. mehāniski ietekmēti ūdens patēriņa skaitītāji, apturot vai kavējot to darbību; 3. uzstādīti dažādi ūdens patēriņa skaitītāji; 4. uzstādīti ūdens patēriņa skaitītāji ar dažādu ūdens plūsmas uztveršanas jutību; 5. dzīvojamās mājas ūdensapgādes sistēma ir sliktā tehniskā stāvoklī; 6. atšķirīgos datumos nolasīti un iesniegti ūdens patēriņa skaitītāju rādījumi; 7. avārijās, remontdarbos nopludinātais ūdens daudzums; 8. daļā atsevišķajos īpašumos nav uzstādīti vai nav verificēti ūdens patēriņa skaitītāji; 9. atšķirīgs laiks, kad jāveic ūdens patēriņa skaitītāju atkārtotā verificēšana; 10. aizsērējuši ūdens patēriņa skaitītāji, sliktāka ūdens kvalitāte; 11. ūdens patēriņa skaitītāju uzstādīšanas prasību neievērošana; 12. aizsērējis vai citādi bojāts mājas kopējais ūdens skaitītājs (komercuzskaites mēraparāts).   Konstatētos ūdens patēriņa starpības cēloņus var iedalīt grupās. Proti, vai cēlonis saistīts ar dzīvokļu īpašnieku negodprātīgu rīcību, dzīvojamās mājas ūdensapgādes sistēmas slikto tehnisko stāvokli, avārijās, remontdarbos nopludināto ūdens daudzumu, ūdens kvalitāti, komercuzskaites mēraparāta darbību, ūdens patēriņa skaitītāju dažādo jutību (tajā skaitā, to uzstādīšanas prasību neievērošanu).  Grozījumu sagatavošanas gaitā secināts, ka, paredzot vienādus risinājumus attiecībā uz visām dzīvojamām mājām, kurām piemērojami noteikumi Nr.1013, var nesasniegt mērķi – samazināt ūdens patēriņa starpību līdz pieļaujamam apjomam. Piemēram, ja ūdensapgādes sistēmai nepieciešams remonts, tās tehniskais stāvoklis dzīvojamā mājā ir slikts, tad nebūs būtiska nozīme tam, kādā kārtībā veic ūdens patēriņa skaitītāju nomaiņu atsevišķajos īpašumos, ka turpmāk tiks uzstādīti vienādi, augstākas klases skaitītāji un to uzstādīšanu veiks atbilstoši ražotāja instrukcijai. Norādītajā gadījumā paaugstinātas prasības individuālā ūdens patēriņa uzskaitei nozīmēs ūdensapgādes pakalpojuma sadārdzināšanos attiecīgajiem dzīvojamās mājas īpašniekiem (dzīvokļu īpašniekiem), jo tikai prasību izpilde attiecībā uz individuālā ūdens patēriņa uzskaiti, neņemot vērā citus apstākļus, nedos gaidīto finansiālo ietaupījumu, proti, uz ūdens patēriņa starpības samazināšanās rēķina. Tādēļ būtiska nozīme ir izvērtēt situāciju katrā individuālā gadījumā. Saskaņā ar Dzīvojamo māju pārvaldīšanas likuma 4.panta 2.punktu viens no dzīvojamās mājas pārvaldīšanas principiem ir pēc iespējas optimālu pārvaldīšanas darba metožu izvēle, tajā skaitā optimālu dzīvojamās mājas pārvaldīšanas izdevumu veidošana, samērojot tos ar dzīvojamās mājas īpašnieka maksātspēju.  Sarunās ar pārvaldnieku pārstāvjiem secināts, ka arī viņu iespējas ir ierobežotas novērst visus ūdens patēriņa starpības cēloņus, ja dzīvokļu īpašnieku kopība neiesaistās šī jautājuma risināšanā. Vienīgais instruments, kuru pārvaldnieki pielieto, ir dzīvojamās mājas ūdensapgādes sistēmas apsekošana, tajā skaitā atsevišķajos īpašumos, ja vien dzīvokļa īpašnieks nav liedzis apsekot savu atsevišķo īpašumu. Piemēram, mājās, kuras apsaimnieko SIA “Rīgas namu pārvaldnieks”, pārvaldnieks atbilstoši saviem iekšējiem noteikumiem veic apsekošanu, kad ūdens patēriņa sadales aprēķinā trīs mēnešus pēc kārtas izveidojusies ūdens patēriņa starpība, kas lielāka par 20 %. Proti, netiek gaidīts, kad kāds no dzīvokļu īpašniekiem ierosinās ūdens patēriņa starpības rašanās iemeslu noskaidrošanu. Līdzīgi rīkojas arī citi pārvaldnieki un savu rīcības plānu apstiprina ar iekšējiem noteikumiem vai metodikām.  Šo vizuālo pārbaužu vien rezultātā tiek panākts, ka ūdens patēriņa starpība nepārsniedz 20 procentu robežu, tomēr tas ir īslaicīgi.[[2]](#footnote-3) Tāpēc daļa pārvaldnieku atbalsta risinājumu, ka turpmāk ūdens patēriņa skaitītājus atsevišķajā īpašumā neuzstāda pats dzīvokļa īpašnieks, bet, piemēram, pārvaldnieks par dzīvokļu īpašnieku kopīgajiem līdzekļiem. Tādējādi ūdens patēriņa skaitītāji kļūtu par dzīvokļu īpašnieku kopīpašumu. Tomēr vienmēr paliek jautājums par tiem dzīvokļu īpašniekiem, kuri arī šādā gadījumā nenodrošinās piekļuvi, līdz ar to ne katrs pārvaldnieks būs gatavs uzņemties pienākumu nodrošināt ūdens patēriņa skaitītāju uzstādīšanu, nomaiņu un to atkārtoto verificēšanu atsevišķajos īpašumos.  Tāpēc ar grozījumiem tiek precizēta kārtība, kādā dzīvokļu īpašnieku kopība un pārvaldnieks var lemt par, piemēram, pāriešanu uz kopīgi piederošiem skaitītājiem, kuru uzstādīšanu, nomaiņu un atkārtoto verificēšanu atsevišķajā īpašumā nodrošinātu pārvaldnieks vai cita pilnvarotā persona.  Pārāk plaša pilnvaru apjoma noteikšana pārvaldniekam nav atbalstāma arī tāpēc, ka dzīvokļu īpašniekiem saglabājamas kontroles iespējas pār pārvaldnieka lēmumiem un līdzekļu ieguldījumiem šī jautājuma risināšanā. Attiecīgi noteikumi Nr.1013 papildināti ar iespēju gan dzīvokļu īpašnieku kopībai, gan pārvaldniekam noteikt vismaz ierobežojumus uzstādāmo ūdens patēriņa skaitītāju tehniskajiem parametriem, papildaprīkojumam un uzstādīšanai (vai pat vienādas prasības), ja to uzstādīšana, nomaiņa un atkārtotās verificēšanas nodrošināšana paliek katra dzīvokļa īpašnieka pienākumos.  Visbeidzot Ekonomikas ministrijas ieskatā, veicināma vizuālo pārbaužu veikšana ūdens patēriņa starpības iemeslu noskaidrošanai bez dzīvokļu īpašnieka ierosinājuma, un procesuālo darbību noregulēšana ar iekšējiem noteikumiem, lai pēc iespējas ātrāk, pēc vienotas kārtības un efektīvi tiktu veiktas apsekošanas. Tāpēc ar grozījumiem noteikumos Nr.1013 svītrots nosacījums, ka nepieciešams dzīvokļa īpašnieka iesniegums, lai pārvaldnieks uzsāktu ūdens patēriņa starpības rašanās iemeslu noskaidrošanu.  **Individuālā ūdens patēriņa uzskaites kārtība**  Šobrīd lielā daļā dzīvojamo māju pienākums nodrošināt atsevišķajā īpašumā ūdens patēriņa skaitītāju uzstādīšanu, to atkārtoto verificēšanu, nomaiņu un pievienošanas vietas noplombēšanu ir katra dzīvokļa īpašnieka pārziņā. Tādējādi par kopīgi saņemtu ūdensapgādes pakalpojumu tiek izmantoti dažādas jutības, nolietojuma skaitītāji, kuri nereti arī uzstādīti, neievērojot noteiktās prasības.  Dzīvojamo māju pārvaldnieki bieži arī konstatē, ka tiek uzstādīti ūdens patēriņa skaitītāji, kuru darbība ir viegli ietekmējama. Līdz ar to ūdens patēriņa skaitītāju uzstādīšanas, atkārtotās verificēšanas, nomaiņas un pievienošanas vietas noplombēšanas nodrošināšanu vēlams uzdot dzīvojamās mājas pārvaldniekam vai citai pilnvarotai personai.  Noteikumu projekts pieļauj saglabāt dzīvojamā mājā esošo pienākumu sadalījumu. Tādā gadījumā noteikts pārvaldniekam papildus pienākums turpmāk rakstiski paziņot (piemēram, paziņojumu iekļaujot rēķinā par pakalpojumu apmaksu) dzīvokļa īpašniekam vismaz trīs mēnešus pirms skaitītāja verificēšanas termiņa beigām par skaitītāja atkārtotās verificēšanas nodrošināšanas pienākumu, kā arī vismaz vienu reizi mēneša laikā pēc skaitītāja verificēšanas termiņa beigām, ja atkārtotā verificēšana nav veikta. Vienlaikus pārvaldniekam ir pienākums paziņot par kārtību, kādā veicama ūdens patēriņa skaitītāju verificēšana, tajā skaitā par skaitītāja pievienošanas vietas noplombēšanu pārvaldnieka klātbūtnē, ja viņš to pieprasa saskaņā ar šo noteikumu 14.5 punktu.  Tādējādi, pirmkārt, būs skaidra kārtība par to, kā tiek sekots līdzi verificēšanas termiņam un netiks pieļauts līdz šim pastāvošais izņēmums, ka ūdens patēriņa skaitītāja rādījumi tiek ņemti vērā vēl trīs mēnešus pēc tā verificēšanas termiņa beigām. Proti, turpmāk ņems vērā  tāda dzīvokļa īpašnieka uzstādīta ūdens patēriņa skaitītāja rādījumus, kurš atbilst prasībām, kas noteiktas normatīvajos aktos par valsts metroloģiskajai kontrolei pakļauto mērīšanas līdzekļu sarakstu un to verificēšanas periodiskumu.  Otrkārt, tiks nodrošināta dzīvokļu īpašnieku informētība par kārtību, kādu pārvaldnieks noteicis ūdens patēriņa skaitītāju verificēšanai un nomaiņai. Dzīvojamo māju pārvaldnieku prakse ir dažāda, un skaitītāja pievienošanas vietas noplombēšana pārvaldnieka klātbūtnē ir paredzēta kā iespēja, ko izvēlas pārvaldnieks. Tādēļ noteikumu projekts paredz pienākumu pārvaldniekam izstrādāt kārtību, kādā dzīvokļu īpašnieki tiek informēti, kā saskaņot ar pārvaldnieku, ka viņš ieradīsies uz skaitītāja pievienošanas vietas noplombēšanu, un citiem nosacījumiem, kas jāņem vērā ūdens patēriņa skaitītāju maiņas veikšanai. Pārvaldniekam ir pienākums nodrošināt, ka dzīvokļu īpašniekiem ir laikus zināmi šie noteikumi, lai novērstu situācijas, kad pārvaldnieks nepieņem no dzīvokļu īpašniekiem aktus par skaitītāju maiņu un, piemēram, izvirza prasību veikt nomaiņu atkārtoti.  Saskaņā ar norādīto 14.5 punktu noteikts, ka par pārvaldnieka klātbūtnes nodrošināšanu pie skaitītāja pievienošanas vietas noplombēšanas, pārvaldnieks izmaksas ietver dzīvojamās mājas uzturēšanas un apsaimniekošanas izdevumos. Līdz ar to pārvaldniekam atbilstoši Ministru kabineta 2017.gada 11.jūlija noteikumos Nr.408 „Dzīvojamās mājas pārvaldīšanas un apsaimniekošanas maksas aprēķināšanas noteikumi” noteiktajai kārtībai jāplāno attiecīgās izmaksas. Tādējādi tiktu nodrošināta vienota prakse, nepieprasot no dzīvokļa īpašnieka atsevišķu samaksu.  Papildus, ja ūdens patēriņa skaitītāju rādījumu nolasīšana paliek dzīvokļa īpašnieka pienākumos, tad ar noteikumu projektu paredzēts pārvaldniekam pienākums informēt dzīvokļa īpašnieku, kurš nav iesniedzis ūdens patēriņa skaitītāja rādījumus, līdz nākamajai ūdens patēriņa skaitītāja rādījumu nolasīšanai, ka viņš nebija iesniedzis šo informāciju, pievienojot informāciju par apmaksājamās daļas aprēķināšanas kārtību saskaņā ar šo noteikumu 19.1punktu, proti, gadījumā, ja ūdens patēriņa skaitītāja rādījumi netiks iesniegti trīs mēnešus pēc kārtas.  Ar šiem paziņojumiem tiktu samazināti tie gadījumi, kad dzīvokļa īpašnieks nezināšanas vai aizmāršības dēļ nonāk līdz situācijai, kad viņam patērētais ūdens netiek noteikts pēc ūdens patēriņa skaitītāja atsevišķajā īpašumā, bet pēc citas aprēķināšanas metodes, proti, piemērojot daļu no ūdens patēriņa starpības.  Lai netiktu radītas papildu vai būtiskas izmaksas šo paziņojumu sagatavošanai un nosūtīšanai, vēlams rast optimālāko risinājumu, kas katrā individuālā gadījumā var būt atšķirīgs. Līdz ar to noteikumu projektā netiek noteikts konkrēts paziņošanas veids.  Ekonomikas ministrija ar noteikumu projektu piedāvā ieviest dzīvojamā mājā vienotu individuālo ūdens patēriņu uzskaites sistēmu, kā rezultātā iespējams samazināt ūdens patēriņa starpību.  Saskaņā ar grozījumiem noteikumos Nr.1013, kas izdarīti 2013.gadā, papildinot noteikumus ar 33.1, 33.2, 33.3, 33.4, 33.5, 33.6 un 33.7 punktu, tika paredzēta iespēja dzīvojamā mājā ieviest vienotu ūdens patēriņa uzskaites kārtību. Vienlaikus tika iekļauts nosacījums, ja dzīvokļu īpašnieki līdz 2014.gada 30.jūnijam nebūs lēmuši par to, vai dzīvojamā mājā ir veicama vienota atsevišķajos īpašumos uzstādīto ūdens patēriņa skaitītāju nomaiņa, un par tās veikšanas kārtību, par to var lemt pārvaldnieks. Tomēr pārvaldnieks šādu lēmumu ir tiesīgs pieņemt gadījumā, ja ūdens patēriņa sadales aprēķinā trīs mēnešus pēc kārtas veidojas ūdens patēriņa starpība, kas lielāka par 20 % un, ievērojot noteikumus, ka ūdens patēriņa skaitītāju nomaiņas izmaksas ietver dzīvojamās mājas uzturēšanas un apsaimniekošanas izdevumos un ka kalendārā gada ietvaros nomaina tikai tos skaitītājus, kuriem attiecīgajā gadā beidzas verificēšanas termiņš.  Ar noteikumu projektu aktualizēta un precizēta kārtība lēmuma pieņemšanai par norādīto iespējamo risinājumu. Proti, iespēja izvēlēties konceptuāli atšķirīgu kārtību, kādā atsevišķajos īpašumos uzstāda vai nomaina ūdens patēriņa skaitītājus nav ierobežota ar termiņu. Noteikumos Nr.1013 iekļauts 14.3punkts, kas noteic, ka dzīvokļu īpašnieku kopība ar lēmumu var noteikt kārtību (tajā skaitā, prasības ūdens patēriņa skaitītāju tehniskajiem parametriem, papildaprīkojumam un uzstādīšanai), kādā dzīvokļa īpašnieks vai pārvaldnieks, vai cita pilnvarotā persona nodrošina ūdens patēriņa skaitītāju uzstādīšanu, nomaiņu un to atkārtoto verificēšanu atsevišķajā īpašumā atbilstoši normatīvo aktu par mērījumu vienotību prasībām. Minētā kārtība ir vienota visā dzīvojamā mājā.  Dzīvokļu īpašnieku kopība, izvērtējot savas iespējas, var noteikt ūdens patēriņa skaitītājiem vienādas prasības (vai atsevišķus ierobežojumus) ūdens patēriņa skaitītāju tehniskajiem parametriem (piemēram, plūsmas jutība, plūsmas profila jutības klase, iedaļas vērtība), prasības papildaprīkojumam, piemēram, rādījumu attālinātas nolasīšanas sistēma un prasības to uzstādīšanai.  Vienlaikus gadījumā, ja tiek pieņemts lēmums, par visiem dzīvokļu īpašniekiem kopīgi piederošu ūdens patēriņa skaitītāju iegādi, to vienotu uzstādīšanu, nomaiņu un atkārtotās verificēšanas nodrošināšanu, tad dzīvokļu īpašnieku kopībai (un pārvaldniekam 30.2 punktā noteiktajā gadījumā) ir tiesības noteikt arī citu atkārtotās verificēšanas periodu, kāds noteikts saskaņā ar normatīvajiem aktiem[[3]](#footnote-4), bet kas nepārsniedz ūdens patēriņa skaitītāja ražotāja instrukcijā noradīto lietošanas ilgumu, ja tāds ir norādīts. Attiecīgi, ja izvēlētajiem ūdens patēriņa skaitītājiem nav pievienota ražotāja instrukcija vai ražotāja instrukcijā nav norādīts lietošanas ilgums, tad atkārtotās verificēšanas periods ir tāds, kāds noteikts saskaņā ar normatīvajiem aktiem.  Ar noteikumu projektu netiek mainīta kārtība, ka ūdens patēriņa skaitītājiem veicama atkārtotā verificēšana, jo nepieciešams kontrolēt ūdens patēriņa skaitītāju darbību, to mērījumu precizitāti, lai nodrošinātu ūdens patēriņa starpības neveidošanos dēļ mērījumu neprecizitātes.  Izņēmuma gadījums, kad var pagarināt ūdens patēriņa skaitītāja verificēšanas termiņu, pieļaujams, jo ūdens patēriņa skaitītāji atsevišķajos īpašumos netiek izmantoti ūdens resursu uzskaitei, proti, tie nav komercuzskaites mēraparāti, bet instrumenti apmaksājamās daļas noteikšanai par dzīvojamā mājā kopīgi saņemto ūdeni. Tādējādi dzīvokļu īpašnieku kopība (vai pārvaldnieks 30.2 punktā noteiktajā gadījumā), izvērtējot katrā individuālā gadījumā, piemēram, ka konkrētajā dzīvojamā mājā nepastāv ūdens patēriņa skaitītāju aizsērēšanas tendence, var lemt par garāku ūdens patēriņa skaitītāju atkārtotās verificēšanas termiņu.  Iespēja noteikt garāku atkārtotās verificēšanas termiņu veicinātu ūdensapgādes sistēmas sakārtošanu dzīvojamā mājā un pāreju uz vienotu individuālo ūdens patēriņu uzskaites sistēmu, jo būs iespēja samazināt izdevumus par ūdens patēriņa skaitītāju atkārtotajām verificēšanām.  Lai risinātu ūdens patēriņa starpības veidošanos dēļ tā, ka ūdens patēriņa skaitītāju rādījumus nolasa atšķirīgos datumos un dzīvokļu īpašnieki uzrāda mazāku ūdens patēriņu, nekā tas ir patiesībā, ar lēmumu par skaitītāju uzstādīšanas, nomainīšanas un to atkārtotās verificēšanas nodrošināšanas kārtību varēs noteikt, piemēram, ka uzstādāmi ūdens patēriņa skaitītāji ar rādījumu attālinātās nolasīšanas sistēmu.  Par pāreju uz vienotu ūdens patēriņa uzskaites kārtību varēs lemt arī pārvaldnieks, bet situācijā, ja tas būs kā risinājums ūdens patēriņa starpības samazināšanai un dzīvokļu īpašnieki nebūs lēmuši par risinājumiem. Sīkāk sadaļā “Ūdens patēriņa starpības kontrole”.  **Izmaiņas ūdens patēriņa starpības sadales kārtībā**  Ņemot vērā jau sākumā izklāstītos secinājumus attiecībā uz ūdens patēriņa starpības sadales kārtību, noteikumos Nr.1013 paredzētas šādas izmaiņas.  Pirmkārt, ja veidojas ūdens patēriņa starpība, tiek veikts ūdens patēriņa pārrēķins. Dzīvokļu īpašnieki ūdens patēriņa starpību sedz atbilstoši vienam no šādiem aprēķina veidiem, kuru izvēlas pārvaldnieks:  1) atbilstoši dzīvojamā mājā esošo atsevišķo īpašumu skaitam;  2) proporcionāli atsevišķā īpašuma ūdens patēriņam par pēdējo mēnesi;  3) proporcionāli atsevišķā īpašuma vidējam ūdens patēriņam par pēdējiem trim mēnešiem;  4) proporcionāli atsevišķā īpašumā ietilpstošās kopīpašuma domājamās daļas apmēram;  5) atbilstoši atsevišķajā īpašumā dzīvojošo (vai deklarēto) personu skaitam, ja dzīvojamā mājā nav neapdzīvojamo telpu un mākslinieka darbnīcu, vienlaikus nosakot kārtību, kādā noskaidro un aktualizē dzīvojošo vai deklarēto personu skaitu, kā arī apmaksājamās daļas noteikšanas kārtību, ja pārvaldniekam nav zināms personu skaits.  Netiek noteikts noklusētais kritērijs ūdens patēriņa starpības sadalei. Tā vietā ir noteiktas izvēles iespējas pārvaldniekam. Vienlaikus noteikumos Nr.1013 ietverts 2.1punkts, kas paskaidro, ka saskaņā ar likuma “Par valsts un pašvaldību dzīvojamo māju privatizāciju” 50.panta trešās daļas 2.punktu dzīvokļu īpašnieku kopība ar lēmumu ir tiesīga mainīt **pārvaldnieka** noteikto kritēriju apmaksājamās daļas aprēķināšanai par dzīvojamās mājas uzturēšanai nepieciešamo pakalpojumu. Līdz ar to arī šajā gadījumā dzīvokļu īpašnieku kopība ir tiesīga mainīt pārvaldnieka izvēlēto kritēriju.  Vairāki sadales kritēriji ietverti, ņemot vērā dažādos viedokļus par taisnīgāko sadales principu. Proti, ir iespēja katrā individuālā gadījumā izvēlēties sev atbilstošāko aprēķina veidu, jo katram no kritērijiem ir savi mīnusi. Sadale atbilstoši dzīvojamā mājā esošo atsevišķo īpašumu skaitam ir vienkāršākais, bet ne vienmēr samērīgākais aprēķina veikšanas veids. Tomēr, ņemot vērā jau iepriekš aprakstīto problemātiku ar sadali proporcionāli atsevišķā īpašuma ūdens patēriņam, tas ir atbilstošākais veids, kuru nevar appiet negodprātīgie dzīvokļu īpašnieki. Kritērijs - atbilstoši atsevišķā īpašumā dzīvojošo (vai deklarēto) personu skaitam nebūs taisnīgs, ja netiks domāts par to, kā nodrošināt informācijas par dzīvojošo (vai deklarēto) noskaidrošanu, aktualizēšanu, kā arī par šīs informācijas atbilstību faktiskajai situācijai. Savukārt, ūdens patēriņa starpības sadale proporcionāli atsevišķā īpašumā ietilpstošās kopīpašuma domājamās daļas apmēram ietverta, kā vispārīgs princips, kas izriet no Civillikuma, kaut arī atsevišķā īpašumā ietilpstošās kopīpašuma domājamās daļas apmērs nekādā veidā neietekmē labumu, ko dzīvokļa īpašnieks saņem no ūdensapgādes pakalpojuma.  Otrkārt, ņemot vērā citus papildinājumus noteikumos Nr.1013, precizēti gadījumi, kad piemērojama cita ūdens patēriņa aprēķināšanas kārtība (noteikumu Nr.1013 19.1 punkts). Proti, noteikumu Nr.1013 [19. punktā](https://likumi.lv/ta/id/185342#p19) noteikto ūdens patēriņa starpības sadales kārtību nepiemēro un ūdens patēriņa starpību vai tās daļu sadala starp dzīvokļu īpašniekiem, uz kuriem attiecas kāds no šiem gadījumiem, ja tādi ir:  1) nav iesniegta informācija par ūdens patēriņa skaitītāja rādījumu noteiktajā termiņā vismaz trīs mēnešus pēc kārtas un saskaņā ar šo noteikumu 27. punktu nav noteikta cita rādījumu nolasīšanas kārtība;  2) nav uzstādīts, nomainīts vai atkārtoti verificēts ūdens patēriņa skaitītājs un saskaņā ar šo noteikumu 14.3 vai 30.2 punktu nav noteikta cita kārtība ūdens patēriņa skaitītāju uzstādīšanai, nomaiņai vai atkārtotajai verificēšanai;  3) uzstādīts ūdens patēriņa skaitītājs, neievērojot prasības, kuras noteiktas normatīvajos aktos par mērījumu vienotību, dzīvokļu īpašnieku kopības vai pārvaldnieka lēmumā (šo noteikumu 14.3 un 30.2punkts);  4) atkārtoti nav ļauts veikt atsevišķajā īpašumā esošo ūdens patēriņa skaitītāju pārbaudi (šo noteikumu 10. punkts), ja par šādas pārbaudes veikšanu rakstiski paziņots vismaz nedēļu iepriekš, nosūtot paziņojumu uz atsevišķo īpašumu, kurā plānota skaitītāju pārbaude. (Pārvaldnieks papildus var izmantot citus informēšanas veidus.);  5) ūdens patēriņa skaitītāju pārbaudē (šo noteikumu 10. punkts) konstatēts, ka ūdens patēriņa skaitītāja pievienošanas vieta nav noplombēta pārvaldnieka klātbūtnē, ja tāda kārtība noteikta šajos noteikumos noteiktajā kārtībā, vai ūdens patēriņa skaitītājs, tā metroloģiskais aizsargzīmogojums (plombējums), pievienošanas vietas plombējums ir bojāts vai patvarīgi aizstāts, vai noņemts, vai ietekmēta ūdens patēriņa skaitītāja darbība;  6) atkārtoti nav ļauts pārvaldniekam vai citai dzīvokļu īpašnieku kopības pilnvarotajai personai veikt atsevišķajā īpašumā ūdens patēriņa skaitītāju uzstādīšanu, nomaiņu vai nodrošināt to atkārtoto verificēšanu, ja tas ietilpst pārvaldnieka vai citas dzīvokļu īpašnieku kopības pilnvarotās personas pienākumos (šo noteikumu 14.3 un 30.2punkts) un par šiem darbiem ir rakstiski paziņots vismaz nedēļu iepriekš, nosūtot paziņojumu uz attiecīgo atsevišķo īpašumu. (Pārvaldnieks papildus var izmantot citus informēšanas veidus.);  7) šo noteikumu 23. punktā noteiktais gadījums.  Treškārt, ņemot vērā, ka pēc pašreizējās kārtības atsevišķajam īpašumam var tikt piemērota pārlieku liela daļa no ūdens patēriņa starpības, proti, visa, kā arī faktu, ka iepriekš noteiktā kārtība, aprēķinot proporcionāli ūdens patēriņam, neveicināja godprātīgi ievērot ūdens patēriņa uzskaites kārtību, ar grozījumiem noteikts pienākums nepārsniegt pieņemtās ūdens patēriņa normas uz vienu iedzīvotāju. Noteikumu projektā ietverta formula, kurā paredzēts izmantot ūdens patēriņa normu kubikmetros (m3) uz norēķinu periodu, kas ir mēnesis. Tādējādi ūdens patēriņa norma reizināma ar 30 dienām (vidējais mēneša dienu skaits) un iegūtais rezultāts izsakāms kubikmetros.  Ūdens patēriņa norma līdz šim noteikta komercuzskaitei, piemēram, gadījumā, kad nekustamajā īpašumā nav uzstādīts mājas kopējais ūdens skaitītājs (komercuzskaites mēraparāts)[[4]](#footnote-5).  Šī informācija ir pieejama attiecīgās pašvaldības saistošajos noteikumos par sabiedriskā ūdenssaimniecības pakalpojuma līgumā ietveramajiem noteikumiem, tā slēgšanas, grozīšanas un izbeigšanas noteikumiem[[5]](#footnote-6) vai biežāk par ūdenssaimniecības pakalpojumu sniegšanas un lietošanas kārtību attiecīgajā pašvaldībā. Saskaņā ar Latvijas Ūdensapgādes un kanalizācijas uzņēmumu asociācijas ieteikumiem saistošo noteikumu izstrādei pašvaldībām[[6]](#footnote-7) patēriņa normu noteikšanai norādītas šādas robežas (tādas noteiktas arī ar Ministru kabineta 2015.gada 30.jūnija noteikumu Nr.326 “Noteikumi par Latvijas būvnormatīva LBN 222-15 “Ūdensapgādes būves”” apstiprinātā būvnormatīva pielikuma 1.tabulā):   |  |  | | --- | --- | | **Ēku labiekārtotības pakāpe** | **Viena iedzīvotāja ūdens patēriņš diennaktī (vidēji gadā), l/dn** | | Daudzdzīvokļu ēkas ar centralizētu ūdensapgādi, kanalizāciju un karstā ūdens apgādi | no 150 līdz 200 | | Savrupmājas ar centralizētu ūdensapgādi, kanalizāciju (ar vannām un dušām) | no 100 līdz 300 | | Ēkas ar centralizētu ūdensapgādi un kanalizāciju (bez vannām un dušām) | no 50 līdz 100 | | Ēkas ar brīvkrāniem ārpus ēkas un vietējo kanalizāciju | no 30 līdz 50 |   Tādējādi noteikumu Nr.1013 19.1 punktā noteiktajos gadījumos atsevišķajam īpašumam piegādāto ūdens daudzumu, noteiks, ņemot vērā attiecīgajā pašvaldībā noteiktās patēriņa normas (jo ūdens patēriņš uz vienu iedzīvotāju katrā pašvaldībā var būt atšķirīgs) atbilstoši daudzdzīvokļu ēkas labiekārtotības līmenim (ūdensapgādes pakalpojuma veids, tā saņemšanas veids), kā arī informāciju par personu skaitu, kuras lieto pakalpojumu konkrētajā atsevišķajā īpašumā. Personu skaitu, kuras lieto ūdensapgādes pakalpojumu, nosaka, ņemot vērā atsevišķajā īpašumā deklarēto personu skaitu vai dzīvokļu īpašnieku sniegtās ziņas par faktiski dzīvojošo personu skaitu, ja faktisko lietotāju skaits ir lielāks par deklarēto personu skaitu. Gadījumā, ja nav zināms faktiskais dzīvojošo personu skaits un nav nevienas deklarētās personas, aprēķinu veic kā par vienu personu.  Ja ūdens patēriņa starpība ir neliela, proti, to ir iespējams sadalīt starp 19.1 punktā norādītajiem atsevišķajiem īpašumiem, nepiemērojot iepriekš minētās ūdens patēriņa normas, tad tās nepiemēro. Proti, jāņem vērā, ka saskaņā ar noteikumu Nr.1013 22. punktu dzīvokļu īpašniekiem aprēķinātais ūdens patēriņš nedrīkst pārsniegt dzīvojamai mājai piegādātā ūdens apjomu. Līdz ar to 19.2 punktā noteikto kārtību piemēro tikai, lai sadalītu faktisko ūdens patēriņa starpības apjomu.  Savukārt gadījumā, ja pēc šo noteikumu 19.2 punktā noteiktās kārtības piemērošanas netiek pilnībā sadalīta ūdens patēriņa starpība, tās atlikumu sadala saskaņā ar šo noteikumu 19. punktā noteikto kārtību, ieskaitot tos atsevišķos īpašumus, kuriem piemērota šo noteikumu 19.2 punktā noteiktā ūdens patēriņa aprēķina kārtība.  Vienlaikus ar noteikumu projektu noteikts, ja par kādu no šo noteikumu 19.1 punktā norādītajiem dzīvokļu īpašniekiem ilgāk kā divus mēnešus pēc kārtas veic piegādātā ūdens daudzuma aprēķināšanu saskaņā ar šo noteikumu 19.2 punktā noteikto formulu, tad sākot ar trešo mēnesi viņiem piemēro dzīvokļu īpašnieku kopības noteikto aprēķināšanas kārtību, ja tāda ir noteikta, ievērojot noteikumu 22. punktā noteikto, proti, nepārsniedzot  dzīvojamai mājai piegādātā ūdens apjomu.  Proti, dzīvokļu īpašnieku kopība nosaka, kā sadalīt ūdens patēriņa starpību situācijā, ja kāds dzīvokļa īpašnieks, iespējams, negodprātīgi izmanto 19.2 punktā noteikto ūdens patēriņa aprēķināšanas kārtību. Šāda kārtība noteikta, ņemot vērā dažādos viedokļus par atbilstošāko risinājumu.  Gadījumā, ja dzīvokļa īpašnieks atrodas ilgstošā prombūtnē, kuras laikā atsevišķo īpašumu neizmanto neviena persona, ūdens patēriņa starpību saskaņā ar noteikumu 19.1punktu nebūs pamata piemērot, ja dzīvokļa īpašnieks par prombūtni būs šajos noteikumos noteiktajā kārtībā paziņojis pārvaldniekam.  Proti, ja prombūtnes dēļ dzīvokļa īpašnieks nevarēs nodrošināt savu vai pārvaldnieka, vai citas pilnvarotās personas pienākumu izpildi attiecībā uz ūdens patēriņa uzskaites kārtību, dzīvokļa īpašnieks vismaz nedēļu iepriekš par to informē pārvaldnieku rakstveidā vai pārvaldnieka noteiktajā saziņas formā, norādot prombūtnes laiku, kas nepārsniedz trīs mēnešus. Gadījumā, ja prombūtne plānota ilgāk par trim mēnešiem, tad dzīvokļa īpašnieks atkārtoti informē pārvaldnieku.  Tādējādi dzīvokļa īpašniekam nepiemēros noteikumu 19.1punktā noteikto kārtību, ja, piemēram, ilgāk kā trīs mēnešus pēc kārtas nebūs iesniedzis informāciju par ūdens patēriņa skaitītāja rādījumiem, nebūs nodrošinājis piekļuvi ūdens patēriņa skaitītāju pārbaudes veikšanai atsevišķajā īpašumā vai nebūs veikta skaitītāju atkārtotā verificēšana. Tāpat gadījumā, ja, piemēram, nebūs nodrošināta iespēja pārvaldniekam vai citai dzīvokļu īpašnieku kopības pilnvarotajai personai veikt atsevišķajā īpašumā ūdens patēriņa skaitītāju uzstādīšanu, nomaiņu vai nodrošināt to atkārtoto verificēšanu, ja tas ietilps pārvaldnieka vai citas dzīvokļu īpašnieku kopības pilnvarotās personas pienākumos.  Ekonomikas ministrija grozījumu sagatavošanas gaitā ir vērtējusi arī lūgumu papildināt noteikumus Nr.1013 ar pienākumu veikt noteikto maksājumu pārrēķināšanu atsevišķos gadījumos, kad, piemēram, dzīvokļa īpašnieks ilgstoši atradies slimnīcā un nav sniedzis informāciju par ūdens patēriņa skaitītāju rādījumiem.  Ņemot vērā, ka pastāv gadījumi, kad pārvaldniekam nav savlaicīgi pieejama informācija, piemēram, par kāda dzīvokļa īpašnieka nāvi vai prombūtni, par kuru nebija objektīvi iespējams informēt, paredzēts pārvaldnieka pienākums veikt maksājumu par pakalpojumu pārrēķinu. Noteikumi Nr.1013 papildināti ar 29.2 punktu, kas noteic, ka pārvaldniekam ir pienākums veikt maksājumu  par ūdensapgādes pakalpojumu (un ar to saistīto maksājumu) pārrēķinu par periodu, kas nav ilgāks par sešiem mēnešiem, kad dzīvokļa īpašnieks objektīvu iemeslu dēļ nav varējis paziņot par prombūtni (šo noteikumu 28. punkts) vai ir miris un šajā laika periodā atsevišķo īpašumu neizmantoja neviena persona. Dzīvokļa īpašnieks, kurš lūdz veikt pārrēķinu, pēc pārvaldnieka pieprasījuma nodrošina piekļuvi ūdens patēriņa skaitītāju rādījumu nolasīšanai, lai pierādītu, ka ūdens prombūtnes laikā nav patērēts.  Saistītie maksājumi, piemēram, ir par kanalizāciju, kuru nosaka proporcionāli patērētajam ūdens daudzumam. Tāpat jāņem vērā, ka par pirmajiem trim mēnešiem, kad nav norādīti ūdens patēriņa skaitītāju rādījumi, maksājumu noteikšanai saskaņā ar 29.punktu tiek ņemts vērā vidējais ūdens patēriņš par pēdējiem trim mēnešiem. Attiecīgi šajos mēnešos rēķinā tiks iekļauts maksājums arī par ūdens uzsildīšanu. Līdz ar to atkarībā no konkrētajiem rēķiniem, proti, izmatotās aprēķina metodes, piemēram, par ūdens uzsildīšanu, secināms, kādos gadījumos veic ne vien ūdensapgādes, kanalizācijas pakalpojuma maksas pārrēķinu, bet arī citu maksājumu, ja tas ticis noteikts pamatojoties uz patērētā ūdens apjomu.  Pārrēķinu var veikt, sagatavojot turpmākos rēķinus par pakalpojumu apmaksu, veicot attiecīgi turpmāko maksājumu samazināšanu vai paaugstināšanu.  Objektīvo iemeslu izvērtēšana būs pārvaldnieka kompetencē. Ekonomikas ministrijas ieskatā, šie varētu būt reti, ārpuskārtas gadījumi, proti, kad ir skaidri secināms, ka persona bijusi situācijā, kuru tā nevarēja ietekmēt ar savu gribu un rīcību. Līdzīgi nepārvaramas varas apstākļiem, kad no notikuma nav iespējams izvairīties un kura sekas nav iespējams pārvarēt, kā arī nebija iespējams to laikus paredzēt, kā rezultātā padara saistību izpildi ne tikai apgrūtinošu, bet arī neiespējamu.  **Ūdens patēriņa starpības kontrole**  Ar grozījumiem noteikumos Nr.1013 svītrots nosacījums, ka nepieciešams dzīvokļa īpašnieka iesniegums, lai pārvaldnieks uzsāktu ūdens patēriņa starpības rašanās iemeslu noskaidrošanu. Vienlaikus precizēts, ka dzīvokļu īpašnieku kopība ar lēmumu var noteikt citus nosacījumus, piemēram, samazinot 20 procentu un trīs mēnešu robežu, tas izriet no 2.1punkta.  Šādas izmaiņas veiktas, ņemot vērā, ka ir atšķirīgi viedokļi par noteikto 20 procentu robežu, proti, atkarībā no dzīvojamās mājas lieluma, un nosacījumu sagaidīt situāciju, kad ūdens patēriņa starpība šo robežu būs pārsniegusi trīs mēnešus pēc kārtas. Attiecīgi, dzīvokļu īpašnieku kopībai ir iespēja noteikt citādus nosacījumus, kuriem iestājoties, dzīvojamās mājas pārvaldniekam ir pienākums noskaidrot ūdens patēriņa starpības cēloņus un sagatavot priekšlikumus to novēršanai. Vienlaikus dzīvokļu īpašniekiem jāapzinās, ka biežāku pārbaužu gadījumos pieaugs arī izmaksas par pārvaldnieka veiktajiem uzdevumiem. Dzīvokļu īpašnieku kopība var lemt arī par nosacījumiem, kuru rezultātā dzīvojamās mājas pārvaldniekam nepieciešamās pārbaudes būtu jāveic vēl retāk.  Noteikumi Nr.1013 papildināti ar 30.1 punktu, kas noteic kārtību gadījumā, ja ūdens patēriņa sadales aprēķinā ūdens patēriņa starpība ilgāk par trim mēnešiem pēc kārtas (ja vien dzīvokļu īpašnieku kopība nav noteikusi citu periodu, sk. 2.1punktu) pārsniedz saskaņā ar šo noteikumu 30.punktu noteikto apmēru, ieskaitot mēnesi pēc pārvaldnieka veiktās ūdenssapgādes sistēmas apsekošanas ar mērķi noskaidrot ūdens patēriņa starpības iemeslus. Proti, atkārtotu pārbaudi pārvaldnieks veic divu mēnešu laikā tikai pēc šo noteikumu 30.2 punktā noteiktā termiņa beigām, kura laikā dzīvokļu īpašnieku kopība arī nav pieņēmusi lēmumu par ūdens patēriņa starpības samazināšanas pasākumiem.  Noteikumos Nr.1013 veikti precizējumi attiecībā uz pārvaldnieka tiesībām pieņemt lēmumu dzīvokļu īpašnieku kopības vietā, lai samazinātu ūdens patēriņa starpību. Proti, gadījumā, ja pārvaldnieka sagatavotie priekšlikumi nosaka, ka nepieciešamas vienotas prasības ūdens patēriņa skaitītājiem un/ vai cita kārtība to uzstādīšanai, nomaiņai un atkārtotās verificēšanas nodrošināšanai, bet dzīvokļu īpašnieku kopība sešu mēnešu laikā pēc šīs informācijas saņemšanas par to nelemj, pārvaldnieks ir tiesīgs lemt vismaz par vienotām prasībām ūdens patēriņa skaitītājiem. Papildus pārvaldnieks ir tiesīgs lemt par citu kārtību ūdens patēriņa skaitītāju uzstādīšanai, nomaiņai un atkārtotās verificēšanas nodrošināšanai, piemēram, to uzņemoties veikt pats. Tādējādi ūdens patēriņa skaitītājus turpmāk iegādātos pārvaldnieks un veiks centralizēti to uzstādīšanu vai nomaiņu, izdevumus sedzot no dzīvojamās mājas uzturēšanas un apsaimniekošanas maksas, kas nozīmē, ka ūdens patēriņa skaitītāji piederēs visiem dzīvokļu īpašniekiem kopīgi.  Pārvaldniekam ir pienākums rakstiski informēt dzīvokļa īpašnieku par savu pieņemto lēmumu, ar kuru ir noteicis prasības ūdens patēriņa skaitītājiem. Tāpat arī gadījumā, ja vienlaikus ir noteicis, ka turpmāk ūdens patēriņa skaitītāju iegādi, uzstādīšanu, nomaiņu un atkārtotās verificēšanas nodrošināšanu veiks centralizēti, par ko papildus informē vienlaikus ar paziņojumu par aprēķināto dzīvojamās mājas pārvaldīšanas un apsaimniekošanas maksu nākamajam kalendāra gadam.  Attiecīgi dzīvokļu īpašnieku kopība, pieņemot lēmumu par dzīvojamai mājai aprēķinātās pārvaldīšanas un apsaimniekošanas maksas apstiprināšanu nākamajam kalendāra gadam, apstiprina arī izdevumus, kas saistītas ar ūdens patēriņa skaitītāju uzstādīšanu vai nomaiņu.  Ņemot vērā, ka dzīvokļu īpašniekiem pieder kontroles tiesības pār pārvaldnieka lēmumiem un finansējuma izlietojumu, dzīvokļu īpašnieku kopība, pieņemot lēmumu par dzīvojamai mājai aprēķinātās pārvaldīšanas un apsaimniekošanas maksas apstiprināšanu nākamajam kalendāra gadam, ir tiesīga atteikties no pārvaldnieka lēmuma, ar kuru noteiktas vienotas prasības ūdens patēriņa skaitītājiem, to uzstādīšanai, un ar kuru pārvaldnieks turpmāk veiktu ūdens patēriņa skaitītāju atsevišķajos īpašumos uzstādīšanu, nomaiņu un nodrošinātu to atkārtoto verificēšanu.  Dzīvokļu īpašnieku kopības tiesības noraidīt pārvaldnieka piedāvāto dzīvojamās mājas pārvaldīšanas un apsaimniekošanas maksu un kārtību, kādā stājas spēkā pārvaldīšanas un apsaimniekošanas maksa, nosaka normatīvie akti par dzīvojamās mājas pārvaldīšanas un apsaimniekošanas maksas aprēķināšanu, proti, šobrīd Ministru kabineta 2017.gada 11.jūlija noteikumi Nr.408 „Dzīvojamās mājas pārvaldīšanas un apsaimniekošanas maksas aprēķināšanas noteikumi”.  Noteikumu projekts šajā gadījumā paredz pienākumu dzīvokļu īpašnieku kopībai pieņemt likuma „Par valsts un pašvaldību dzīvojamo māju privatizāciju” 50.panta trešās daļas 2.punktā noteikto lēmumu vai pārņemt dzīvojamās mājas pārvaldīšanas tiesības. Proti, dzīvokļu īpašniekiem ir jāizpilda pienākums noteikt kārtību, kā tiek noteikta katra dzīvokļa īpašnieka apmaksājamā daļa par saņemto dzīvojamās mājas uzturēšanai nepieciešamo pakalpojumu un kā tiek sniegti šie pakalpojumi.  Ņemot vērā, ka noteikumi Nr.1013 piemērojami vienīgi līdz brīdim, kad dzīvokļu īpašnieku kopība ir pieņēmusi iepriekš minētos lēmumus vai vismaz noteikusi apmaksājamās daļas par saņemto pakalpojumu aprēķināšanas kārtību (sk. noteikumu Nr.1013 2.punktu), tad, izsakot neapmierinātību par šajos noteikumos noteikto kārtību un pārvaldnieka lēmumiem, secināms, ka dzīvokļu īpašniekiem ir jāpanāk savstarpēja vienošanās par turpmāk piemērojamo kārtību.  **Citas izmaiņas**  Noteikumi Nr.1013 papildināti ar ūdenssaimniecības pakalpojumu – lietus ūdens kanalizācija, par kuru aprēķinu veic atbilstoši atsevišķo īpašumu skaitam.  Šāds papildinājums veikts, ņemot vērā citos normatīvajos aktos noteikto attiecībā uz lietus ūdeņu savākšanu un novadīšanu. Proti, Ūdenssaimniecības pakalpojumu likuma 1.panta 10.punkts noteic, ka viens no ūdenssaimniecības pakalpojumiem ir arī lietus ūdeņu savākšana un novadīšana. Kopš Ministru kabineta 2016.gada 22.marta noteikumu Nr.174 „Noteikumi par sabiedrisko ūdenssaimniecības pakalpojumu sniegšanu un lietošanu” spēkā stāšanās noteikts, ja pakalpojuma lietotājs centralizētajā kanalizācijas sistēmā novada lietus notekūdeņus no sava nekustamā īpašuma teritorijas, to daudzums tiek iekļauts novadītajā kopējā notekūdeņu daudzumā un notekūdeņu apjomu (kubikmetri gadā) nosaka atbilstoši būvnormatīvam par kanalizācijas būvēm.  Līdz tam maksa par lietus ūdeņu savākšanu un novadīšanu tika piemērota uz atsevišķu pakalpojuma līgumā atrunātu nosacījumu pamata. Savukārt noteikumi Nr.1013 līdz šim neparedzēja kārtību, kādā tiek noteikta dzīvokļa īpašnieka apmaksājamā daļa par šo pakalpojumu.  Ar noteikumu projektu noteikts, ka maksu par lietus ūdeņu savākšanu un novadīšanu sadala atbilstoši atsevišķo īpašumu skaitam, jo dzīvokļa īpašnieki neietekmē kopējo lietus ūdeņu apjomu, kas tiek novadīts centralizētajā kanalizācijas sistēmā. Šajā gadījumā nerodas jautājums par individuālā patēriņa apjomu, cik izlietojis katrs dzīvokļa īpašnieks no kopīgi saņemtā pakalpojuma. Līdz ar to šo maksu var sadalīt vienādās daļās, pieņemot, ka šis pakalpojums ir patērēts vienādi.  Saskaņā ar Ministru kabineta 2015.gada 15.septembra noteikumiem Nr.524 „Kārtība, kādā nosaka, aprēķina un uzskaita katra dzīvojamās mājas īpašnieka maksājamo daļu par dzīvojamās mājas uzturēšanai nepieciešamajiem pakalpojumiem”[[7]](#footnote-8) cits iespējamais sadales kritērijs būtu – atbilstoši dzīvokļa īpašniekam piederošās domājamās daļas apmēram.  Dzīvokļu īpašniekiem saskaņā ar likuma „Par valsts un pašvaldību dzīvojamo māju privatizāciju” 50.panta trešās daļas 2.punktu ir iespēja lemt par citu pakalpojuma maksas sadalīšanas kritēriju.  Attiecīgi norādāms, ka gadījumā, ja dzīvokļu īpašnieki jau pirms šo grozījumu spēkā stāšanās ir lēmuši par to, kā tiek savstarpēji sadalīta maksa par lietus ūdeņu savākšanu un novadīšanu, tad saskaņā ar likuma „Par valsts un pašvaldību dzīvojamo māju privatizāciju” 50.panta piekto daļu nav piemērojama noteikumos Nr.1013 noteiktā kārtība.  Noteikumi Nr.1013 papildināti ar nosacījumu, ka skaitītāja rādījuma nolasīšanu veic pārvaldnieks vai cita dzīvokļu īpašnieku kopības pilnvarota persona, ja dzīvojamā mājā ir ierīkota attālinātā radījumu nolasīšanas sistēma vai, ja ūdens patēriņa skaitītājiem ir piekļuve no dzīvojamās mājas koplietošanas telpām.  Precizēts noteikumu Nr.1013 17.4. apakšpunkts par apmaksājamās daļas aprēķinu par sadzīves atkritumu apsaimniekošanu un asenizāciju.  Precizēta kārtība, apmaksājamās daļas noteikšanai par siltumenerģiju, ņemot vērā, ka praksē dzīvojamās mājās pastāv dažādas siltumenerģijas uzskaites (sadales) iespējas, kā arī dzīvojamās mājas apkures un karstā ūdens apgādes sistēmas tehniskās iespējas. Šobrīd noteikto sadales kārtību nav iespējams piemērot visos gadījumos, piemēram, ja atsevišķajos īpašumos ir uzstādīti siltumenerģijas skaitītāji vai siltuma maksas sadalītāji (alokatori). Līdz ar to dzīvojamās mājas pārvaldniekam saskaņā ar 17.1punktu būs pienākums izvēlēties atbilstošu metodiku, ja vien to jau nebūs noteikusi pati dzīvokļu īpašnieku kopība. Proti, saskaņā ar likuma „Par valsts un pašvaldību dzīvojamo māju privatizāciju” 50.panta trešās daļas 2.punktu dzīvokļu īpašnieku kopība nosaka kārtību, kā tiek noteikta katra dzīvokļa īpašnieka apmaksājamā daļa par saņemto pakalpojumu.  Par piemēru metodikas izvēlei var būt Ministru kabineta 2015.gada 15.septembra noteikumi Nr.524 „Kārtība, kādā nosaka, aprēķina un uzskaita katra dzīvojamās mājas īpašnieka maksājamo daļu par dzīvojamās mājas uzturēšanai nepieciešamajiem pakalpojumiem”. |
| 3. | Projekta izstrādē iesaistītās institūcijas un publiskas personas kapitālsabiedrības | | Ūdens patēriņa starpības problēmjautājumi un iespējamie risinājumi apspriesti ar biedrības “Latvijas Namu pārvaldītāju un apsaimniekotāju asociācija” un citu dzīvojamo māju pārvaldnieku pārstāvjiem, ūdensapgādes pakalpojumu sniedzējiem, inspicēšanas institūcijām, tajā skaitā SIA “Latvijas nacionālais metroloģijas centrs”, Sabiedrisko pakalpojumu regulēšanas komisiju, Vides aizsardzības un reģionālās attīstības ministriju, Latvijas Republikas tiesībsargu, Latvijas Pašvaldību savienību, Rīgas domi, Patērētāju tiesību aizsardzības centru, Konkurences padomi. |
| 4. | Cita informācija | | Nav |

|  |  |  |  |
| --- | --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu Nr.1013 regulējums attiecas uz dzīvokļu īpašniekiem un dzīvojamo māju pārvaldniekiem tādās dzīvojamās mājās, kurās dzīvokļu īpašnieki ar nodošanas-pieņemšanas aktu nav pārņēmuši dzīvojamās mājas pārvaldīšanas tiesības, pakalpojums tiek sniegts ar pārvaldnieka starpniecību un dzīvokļu īpašnieku kopība saskaņā ar likuma „Par valsts un pašvaldību dzīvojamo māju privatizāciju” 50.panta trešās daļas 2.punktu nav noteikusi kārtību, kā tiek noteikta katra dzīvokļa īpašnieka apmaksājamā daļa par saņemto pakalpojumu, kā arī viņiem piederošās kopīpašumā esošās mājas daļas uzturēšanai nepieciešamo pakalpojumu sniegšanas kārtību. |
| 2. | | Tiesiskā regulējuma ietekme uz tautsaimniecību un administratīvo slogu | Iespējamā noteikumu projekta ietekme atkarīga no katras dzīvojamās mājas ūdens patēriņa uzskaites kārtības, jo saskaņā ar noteikumiem Nr.1013 tā var būt atšķirīga, līdz ar to arī pienākumi, to apjoms. Piemēram, attālināto rādījumu nolasīšanas gadījumā vairāki noteikumu projektā paredzētie pārvaldnieka papildu pienākumi nebūs saistoši. Administratīvais slogs ir atkarīgs arī no dzīvojamā mājā noteiktā komunikācijas veida ar pārvaldnieku. |
| 3. | | Administratīvo izmaksu monetārs novērtējums | Izmaksas katrā individuālā gadījumā būs atšķirīgas, jo tās atkarīgas no dzīvokļu īpašnieku kopības vai atsevišķos gadījumos pārvaldnieka pieņemtajiem lēmumiem un iespējamā finansiālā ietaupījuma ūdens patēriņa starpības samazināšanas gadījumā. |
| 4. | | Atbilstības izmaksu monetārs novērtējums | Noteikumu projekts nerada papildu izmaksas. |
| 5. | | Cita informācija | Atsevišķajos īpašumos uzstādāmo ūdens patēriņa skaitītāju aptuvenās cenas ir sākot no 7 līdz 40 EUR.  Tiem ūdens patēriņa skaitītājiem, kuriem var pievienot impulsu devēju attālinātai rādījumu nolasīšanai, atsevišķi impulsa modulis aptuveni var izmaksāt no 11 līdz 50 EUR.  Kopējās ūdens patēriņa skaitītāju uzstādīšanas pakalpojuma izmaksas:  1) Ūdens skaitītāja uzstādīšana (lietots skaitītājs) 1.gb: 35 EUR\*  2) Ūdens skaitītāja uzstādīšana (jauns skaitītājs) 1.gb 50 EUR\*  Kopējās ūdens patēriņa skaitītāju nomaiņas pakalpojuma, kurā iekļautas transporta izmaksas, vecā skaitītāja demontāža, verificēta skaitītāja uzstādīšana, skaitītāja sertifikāts, plombēšana, maiņas akta sastādīšana, garantija, izmaksas ir:  1) Ūdens skaitītāju maiņa 1gb: 15 – 35 EUR\* \*\*  2) Ūdens skaitītāju maiņa 2gb: 18 – 38 EUR\* \*\*  3) Ūdens skaitītāju maiņa 3gb: 20 – 41 EUR\* \*\*  4) Ūdens skaitītāju maiņa 4gb: 24 – 44 EUR\* \*\*  \* Norādītie izdevumi var būt augstāki, ja pakalpojuma sniedzējs sniedz pakalpojumu ārpus savas pamatdarbības vietas, proti, jāņem vērā papildu transporta izmaksas.  \*\* Izmaksas atkarīgas no tehniskajiem parametriem un vai tiek uzstādīts lietots vai jauns skaitītājs. |
| **III. Tiesību akta projekta ietekme uz valsts budžetu un pašvaldību budžetiem** | | | |
| Projekts šo jomu neskar | | | |
| **IV. Tiesību akta projekta ietekme uz spēkā esošo tiesību normu sistēmu** | | | |
| Projekts šo jomu neskar | | | |
| **V. Tiesību akta projekta atbilstība Latvijas Republikas starptautiskajām saistībām** | | | |
| Projekts šo jomu neskar | | | |
| **VI. Sabiedrības līdzdalība un komunikācijas aktivitātes** | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | | Noteikumu projekta sagatavošanas gaitā iesaistīti nozaru eksperti un kompetentās institūcijas.  Sabiedrības pārstāvjiem bija iespēja līdzdarboties noteikumu projekta izstrādē un pilnveidošanā, rakstiski sniedzot viedokli Ekonomikas ministrijai, atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 10.punktam.  Informācija par noteikumu projekta publisko apspriešanu publicēta Ekonomikas ministrijas un Ministru kabineta tīmekļvietnēs. |
| 2. | Sabiedrības līdzdalība projekta izstrādē | | Informācija par noteikumu projekta publisko apspriešanu publicēta 2019.gada 4.februārī Ekonomikas ministrijas tīmekļvietnē:  <https://em.gov.lv/lv/par_ministriju/sabiedribas_lidzdaliba/diskusiju_dokumenti/majoklu_politika/>  Vienlaikus informācija par noteikumu projekta publisko apspriešanu publicēta arī Ministru kabineta tīmekļvietnē:  <https://www.mk.gov.lv/content/ministru-kabineta-diskusiju-dokumenti> |
| 3. | Sabiedrības līdzdalības rezultāti | | Ekonomikas ministrija pastāvīgi ir saņēmusi viedokļus no sabiedrības pārstāvjiem, tajā skaitā attiecīgo nozaru pārstāvjiem, par nepieciešamajiem un vēlamākajiem grozījumiem noteikumos Nr.1013.  Ekonomikas ministrija ir izvērtējusi un ņēmusi vērā grozījumu mērķim atbilstošākos ieteikumus un iebildumus.  Publiskās apspriešanas ietvaros saņemti privātpersonu iesniegumi, kā arī Latvijas Republikas Tiesībsarga viedoklis. Kopumā izteikts atbalsts noteikuma projekta tālākai virzībai. Vairumā gadījumos bija nepieciešams sniegt skaidrojumu un veikt precizējumus. |
| 4. | Cita informācija | | Nav |
| **VII. Tiesību akta projekta izpildes nodrošināšana un tās ietekme uz institūcijām** | | | |
| 1. | Projekta izpildē iesaistītās institūcijas | | Projektu izpildi nodrošinās Ekonomikas ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | Noteikumu projekta izpilde notiks esošo pārvaldes funkciju ietvaros. Noteikumu projekts neparedz veidot jaunas valsts institūcijas, to likvidāciju vai reorganizāciju, kā arī jaunas institūciju funkcijas vai uzdevumus. Noteikumu projekta izpildi organizēs esošo cilvēkresursu ietvaros. |
| 3. | Cita informācija | | Nav |

Ekonomikas ministrs R. Nemiro

Vīza:

Valsts sekretārs Ē. Eglītis

Možeika 67013038,

Madara.Možeika@em.gov.lv

1. Ūdenssaimniecības pakalpojumu likuma 1.panta 8.punkts. [↑](#footnote-ref-2)
2. Sk. arī: <https://rnparvaldnieks.lv/lv/jaunumi/kas_ir_udens_korekcija> [↑](#footnote-ref-3)
3. Saskaņā ar Ministru kabineta 2007.gada 9.janvāra noteikumu Nr.40 „Noteikumi par valsts metroloģiskajai kontrolei pakļauto mērīšanas līdzekļu sarakstu” pielikuma 4.4.un 4.4.1apakšpunktu mehānisko ūdens patēriņa skaitītāju verificēšanas periods ir četri gadi un elektromagnētisko un ultraskaņas ūdens patēriņa skaitītāju verificēšanas periods ir seši gadi. [↑](#footnote-ref-4)
4. Ministru kabineta 2016.gada 22.marta noteikumu Nr.174 „Noteikumi par sabiedrisko ūdenssaimniecības pakalpojumu sniegšanu un lietošanu” 39.1.apakšpunkts. [↑](#footnote-ref-5)
5. Ūdenssaimniecības pakalpojumu likuma 6.panta ceturtās daļas 3.punkts, Ministru kabineta 2016.gada 22.marta noteikumu Nr. 174 „Noteikumi par sabiedrisko ūdenssaimniecības pakalpojumu sniegšanu un lietošanu” 39.1.apakšpunkts. [↑](#footnote-ref-6)
6. Sk.: <http://www.varam.gov.lv/lat/publ/met/pasv/?doc=13181> [↑](#footnote-ref-7)
7. Šie Ministru kabineta noteikumi piemērojami dzīvojamām mājām, kuru pārvaldīšanas tiesības ir pārņemtas. [↑](#footnote-ref-8)